Rookskerm | Naledi
Wouter Wessels praktiseer as prokureur vanuit 'n omskepte woonhuis in 'n voorstad van Pretoria. Na 'n reeks terugslae in sy lewe, is beide sy regsloopbaan en persoonlike lewe weer besig om op koers te kom. Totdat daar op 'n gewone werksdag 'n skynbaar gewone klient by sy praktyk instap.
Sy het egter nie die deursnee regsprobleem nie. Nadat hy haar begin bystaan, kom hy onverwags op 'n katnes van bedrog en swendelary af waarby hooggeplaastes en invloedrykes betrokke is. Skielik bars alle hel rondom hom los en sy lewe is in gevaar.
Hy betrek spoedig 'n vriendin, wat 'n joernalis by 'n dagblad is, asook 'n eksentrieke forensiese wetenskaplike om hom by te staan om dié bedrogspul te probeer ontrafel. Hy het egter nie die luukse van tyd nie, en boonop verdwyn sy sleutelgetuie skielik spoorloos.
Die skrywer, Joubert Odendaal, is op Kroonstad gebore en het daar grootgeword. In 1988 vestig hy hom in Pretoria nadat hy sy diensplig voltooi het. Hy het 'n aantal jare as prokureur gepraktiseer nadat hy sy regsgraad verwerf het, waarna hy 'n loopbaanskuif na die korporatiewe wêreld gemaak het. In sy vrye tyd speel hy gholf, reis ook graag en het 'n passie vir blokkettingtegnologie. Rookskerm is sy debuutroman.